বাজারসংশ্লিষ্ট ব্যক্তিদের সঙ্গে কথা বলে জানা গেছে, ক্রমাগত দরপতনের ফলে ডিএসইর সূচক চার হাজার পয়েন্টের ‘মনস্তাত্ত্বিক’ সীমার নিচে নেমে আসায় শঙ্কিত হয়ে পড়েছেন সাধারণ বিনিয়োগকারীরা। পাশাপাশি চরম আস্থাহীনতায় ভুগছেন তাঁরা। বাজারে আরও দরপতন ঘটতে পারে এবং সূচক আরও নিচে নেমে যেতে পারে—এই আশঙ্কায় সাধারণ বিনিয়োগকারীরা হাতে থাকা শেয়ার বিক্রি করে দিচ্ছেন। বিক্রির চাপ বাড়ার কারণে একদিকে সূচকের পতন ঘটছে, অন্যদিকে তেমন ক্রেতাও নেই বাজারে।